Uthi ukhulele emndenini omkhulu. Ubehlala noyisekazi, unina omdala nezingane zakwabo. Unina akaseko emhlabeni sekusele uyise.
“Angiziqedanga ngoba ngafike ngathola ngezobuciko ezenziwa khona. Uyazi abazali babengayizwa eyokuthi ngifuna ukuziphilisa ngobuciko bethi kumele ube nesicucu. Ngabuye ngaphazanyiswa wukufika kweNdebe yoMhlaba yango-2010 ngoba sasenza imidlalo yeshashalazi senza nemidlalo yama-gumboots sihambela izwe lonke,” kuqhuba yena.
Uthe wezwa ngenhlolokhono yoZalo wanquma ukuyozama inhlanhla, wafike waphumelela. Uthe zikhona izinto abafana ngazo noMondli.
“Yena yonke into uyenza ngokwethembeka futhi uyawuthanda umthetho. Nami ngiyawuhlonipha umthetho. Into esihluke ngayo wukuthi unolaka olweqile kanti mina kanginjalo.”
UThembinkosi uthe impilo yakhe isishintshe kakhulu, kusuka aqala ukulingisa kuZalo. Ngaphambi kokungena kulo mdlalo uke walunguza kwiGenerations, Rhythm City, Rockville nakuMuvhango.
“Ngesikhathi ngisasebenza eCheckers ngangihola uR2 300 ngondla izingane zami ezimbili. Manje sengiyakwazi ukwenza izinto ngokukhululeka ngoba ngihola imali ethe xaxa.”
“Kukhona ozokubona ngoJuni. Ngibhala imidlalo nefilimu encane ekhuluma ngezinto ezenziwa yimali.”
Le nsizwa ekhonza ebandleni lamaNazaretha aseKuphakameni, izigxeke kakhulu izigameko zokubulawa kwabantu besifazane.
“Ungaziphakamisi ngoba umuntu, ngumuntu ngabantu. Hlanganyela nabanye abantu futhi uzimisele kokwenzayo.”